บิ๊กแอ้ด นำ 37 ปท.มุสลิมทั่วโลก เปิดสัมมนาอิสลามศึกษานานาชาติ 
สุรยุทธ์ เชื่อต้องสร้างสมดุลอิสลามศึกษากับโลกปัจจุบัน เพื่อให้เกิดการอยู่ร่วมกันอย่างสันติสุข ยันสิ่งคุกคามสันติสุขโลกมิใช่อิสลาม แต่เป็นความรุนแรงอันเกิดจากการขาดการยอมรับซึ่งกันและกัน ในการเปิดการสัมมนาอิสลามศึกษานานาชาติ พลังแห่งการขับเคลื่อนในการพัฒนาและการอยู่ร่วมกัน โดย 37 ประเทศจากทั่วโลกเข้าร่วม,  เมื่อเวลา 09.00 น. วันที่ 24 ก.ค. ที่มหาวิทยาลัยสงขลานครินทร์ (มอ.) วิทยาเขตปัตตานี พล.อ.สุรยุทธ์ จุลานนท์ องคมนตรี เป็นประธานเปิดการสัมมนาอิสลามศึกษานานาชาติ เรื่องการศึกษาอิสลาม พลังแห่งการขับเคลื่อนในการพัฒนาและการอยู่ร่วมกันอย่างสันติสุข โดยมี รศ.ดร.ชูศักดิ์ ลิ่มสกุล อธิการบดีมหาวิทยาลัยสงขลานครินทร์ กล่าวถึงวัตถุประสงค์การจัดงานในครั้งนี้ โดยมีผู้เข้าร่วมสัมมนาจากทุกทวีปทั่วโลก รวม 37 ประเทศ จำนวน 500 คน ประกอบด้วยประเทศ แอลจีเรีย, บาห์เรน, บรูไน, อียิปต์, อังกฤษ, กินี, อินเดีย, อินโดนีเซีย, อิรัก, ญี่ปุ่น, จอร์แดน, คูเวต, ลาว, ไลบีเรีย, ลิเบีย, จีน, มาซิโดเนีย, มาเลเซีย, มัลดีฟส์, โมร็อกโก, ไนจีเรีย, โอมาน, ปากีสถาน, ฟิลิปปินส์, กาตาร์, รัสเซีย, ซาอุดีอาระเบีย, ศรีลังกา, ซูดาน, ติมอร์-เลสเต, ตุรกี, สหรัฐอาหรับเอมิเรตส์, ยูกันดา, ยูเครน, เยเมน, สหรัฐอเมริกา และไทย มาร่วมนำเสนอบทความจากผู้นำประเทศมุสลิมและนักวิชาการอิสลามศึกษาที่มีชื่อเสียง  ,โดย พล.อ.สุรยุทธ์ จุลานนท์ องคมนตรี ได้กล่าวปาฐกถาบนเวทีช่วงหนึ่งว่า การจัดสัมมนาอิสลามศึกษานานาชาติทั้ง 3 ครั้งที่ผ่านมา เป็นโอกาสที่สำคัญในการตอบสนองความท้าทายของการศึกษาอิสลามในปัจจุบัน อันที่จะสร้างความสมดุลระหว่างอิสลามศึกษากับโลกปัจจุบัน ทำให้เกิดการอยู่ร่วมกันอย่างสันติสุข โดยรูปแบบการศึกษาอิสลามจะต้องมีการพัฒนาเปลี่ยนแปลงทั้งในแนวคิดและรูปแบบการเรียนการสอน โดยมีการนำเสนอหัวข้อที่เกี่ยวข้องกับแนวคิดการศึกษาอิสลาม การสร้างปัจเจกชนและสังคมแห่งสันติสุข และการวิเคราะห์ สังเคราะห์ ประสบการณ์ของกลุ่มประเทศมุสลิมและไม่ใช่มุสลิมในการนำแนวคิดสู่การปฏิบัติ อันที่จริงแล้ว สิ่งคุกคามสันติสุขโลกมิใช่อิสลาม แต่เป็นความรุนแรงอันเกิดจากการขาดการยอมรับซึ่งกันและกัน เกิดจากการโฆษณาชวนเชื่อที่ไม่ได้มีพื้นฐานจากหลักการอิสลามที่ถูกต้อง สถาบันการศึกษาทางด้านอิสลามศึกษา รวมทั้งปราชญ์ และผู้รู้จะต้องพัฒนาหลักสูตรอิสลามศึกษาและจัดระบบการเรียนการสอนให้เป็นแนวทางเพื่อขจัดปัญหาขัดแย้งในทุกระดับโดยใช้อัลกุรอานเป็นบรรทัดฐาน.
สุรยุทธ์ เชื่อต้องสร้างสมดุลอิสลามศึกษากับโลกปัจจุบัน เพื่อให้เกิดอยู่ร่วมกันอย่างสันติสุข ยันสิ่งคุกคามสันติสุขโลกมิใช่อิสลาม แต่เป็นความรุนแรงอันเกิดจากการขาดการยอมรับซึ่งกันและกัน ในการเปิดการสัมมนาอิสลามศึกษานานาชาติ 
สุรยุทธ์ จุลานนท์,อิสลามศึกษา,การอยู่ร่วมกันอย่างสันติ,37ประเทศมุสลิม,สันติสุขโลก,ข่าวทั่วไป